CELEX: 52011PC0446
Language: bg
Date: 2011-07-20
Title: Предложение за РЕГЛАМЕНТ НА ЕВРОПЕЙСКИЯ ПАРЛАМЕНТ И НА СЪВЕТА за изменение на Регламент (ЕО) № 1085/2006 на Съвета за създаване на Инструмент за предприсъединителна помощ (ИПП)

|
			
		
		
		52011PC0446
		
			Предложение за РЕГЛАМЕНТ НА ЕВРОПЕЙСКИЯ ПАРЛАМЕНТ И НА СЪВЕТА за изменение на Регламент (ЕО) № 1085/2006 на Съвета за създаване на Инструмент за предприсъединителна помощ (ИПП) /* COM/2011/0446 окончателен - 2011/0193 (COD) */
			
				
		
		
			
			   	ОБЯСНИТЕЛЕН МЕМОРАНДУМ

1.                      
Контекст 

Исландия и Черна гора
В заключенията си от 17 юни 2010 г.
Европейският съвет отбеляза, че Исландия изпълнява политическите критерии за
членство, определени от Европейския съвет в Копенхаген през 1993 г., и
приветства становището на Комисията относно кандидатурата на страната за
членство в ЕС. Въз основа на това Европейският съвет реши да започне преговори
с Исландия. Следователно Исландия вече е страна кандидат. 
На заседанието си на 16—17 декември 2010 г.
Европейският съвет одобри заключенията на Съвета от 14 декември 2010 г. относно
разширяването и се съгласи да даде на Черна гора статут на страна кандидат. 
Вследствие на това Комисията предлага на
Съвета и на Парламента да изменят Регламент (ЕО) № 1085/2006 на Съвета от 17
юли 2006 г. за създаване на Инструмент за предприсъединителна помощ (ИПП), за
да могат Исландия и Черна гора да бъдат преместени от списъка на потенциалните
страни кандидати (приложение II) в списъка на страните кандидати (приложение
I). 
Член 19
Комисията предложи на Съвета и на Парламента
да бъде изменен член 19 „Правила за участие и произход, допустимост на
субсидии“ от Регламент (ЕО) № 1085/2006 за ИПП, за да могат разпоредбите му да
бъдат приведени в съответствие с разпоредбите на член 21 „Участие в тръжни
процедури и договори“ от Регламент (ЕО) № 1638/2006 за Европейския инструмент
за съседство и партньорство (ЕИСП). 
Това изменение е в отговор на безпокойството,
изразено от държавите-членки на ЕС, участващи в програмите за трансгранично
сътрудничество по ИПП, във връзка с участието в покани за представяне на
предложения. Държавите-членки поискаха участието в поканите за предложения да
бъде ограничено до кандидати от страните, участващи в съответната програма за
трансгранично сътрудничество по ИПП, какъвто е случаят с програмите за
трансгранично сътрудничество по ЕИСП. Съветът прикани Комисията да предложи
решение на въпроса при първа възможност.
Комисията извърши оценка на евентуалните
последици от преразглеждането на член 19, по-специално във връзка с неговата
съгласуваност с други инструменти за външна помощ и по-конкретно с ЕИСП, който
също съдържа компонент за трансгранично сътрудничество. Следователно Комисията
предлага член 19 да бъде приведен в съответствие с член 21 от Регламент (ЕО) №
1638/2006 за ЕИСП чрез създаването на нов параграф 9, който, като се има
предвид местния характер на програмите за трансгранично сътрудничество, ще даде
възможност участието в поканите за представяне на предложения да бъде
ограничено до местни структури.
Подпомагане на общността на кипърските
турци и управителния комитет на ИПП 
Комисията предлага Регламентът за ИПП да бъде
изменен, за да може Комитетът по програмата Phare да продължи да подпомага
Комисията при управлението на финансовата помощ за общността на кипърските
турци, както е предвидено в Регламент (ЕО) № 389/2006 относно подкрепата за
общността на кипърските турци. 
Съществуващи разпоредби в областта на
предложението
Регламент (ЕС) № 540/2010 на Европейския
парламент и на Съвета от 16 юни 2010 г. за изменение на Регламент (ЕО) №
1085/2006 на Съвета от 17 юли 2006 г. за създаване на Инструмент за
предприсъединителна помощ (ИПП)([1]).
Регламент (ЕО) № 718/2007 на Комисията от 12
юни 2007 г. за прилагане на Регламент (ЕО) № 1085/2006 на Съвета за създаване на
Инструмент за предприсъединителна помощ (ИПП)([2]).
Регламент (ЕО) № 389/2006 на Съвета от 27
февруари 2006 г. за създаване на инструмент за финансова подкрепа с цел
насърчаване на икономическото развитие на общността на кипърските турци и за
изменение на Регламент (ЕО) № 2667/2000 на Съвета от 5 декември 2000 г. относно
Европейската агенция за възстановяване([3]).
Съгласуваност с другите политики и цели на
Съюза
Комисията направи оценка на евентуалните
последици от преразглеждането на член 19 в две отношения: 
1) Оценка на съгласуваността с Регламент
2112/2005 (т.нар. „необвързващ регламент“);
2) Съгласуваност с други инструменти за външна
помощ.
Заключението от оценката е, че член 19 от
Регламент (ЕО) № 1085/2006 за ИПП следва да бъде приведен в съответствие с член
21 „Участие в тръжни процедури и договори“ от Регламент (ЕО) № 1638/2006 за
ЕИСП чрез създаването на нов параграф 9 в Регламента за ИПП. 

2.                      
Консултации със заинтересованите страни, събиране и използване на
експертни становища 

Комисията проведе вътрешна консултация. Не
бяха необходими външни експертни становища. 
Оценка на въздействието
Не е приложимо.

3.                      
Правни елементи на предложението

Обобщение на предлаганото действие: три
изменения на Регламент (ЕО) № 1085/2006 на Съвета от 17 юли 2006 г.
за създаване на Инструмент за предприсъединителна помощ (ИПП).
I.            Исландия и Черна гора ще
бъдат преместени от списъка на потенциалните страни кандидати (приложение II) в
списъка на страните кандидати (приложение I) съгласно решенията на Европейския
съвет. 
II.           В член 19 ще бъде добавен
нов параграф 9.
III.          Член 25, параграф 1, втора
алинея се изменя. 
Правно основание
Член 212, параграф 2 от Договора за
функционирането на Европейския съюз. 
Принцип на субсидиарност
Не е приложимо.
Принцип на пропорционалност
Не е приложимо.
Избор на инструменти
Предлаган инструмент: изменение на регламента
на Съвета. Други средства не биха били подходящи поради следната причина:
регламент трябва да бъде изменен чрез регламент.

4.                      
Бюджетни последици

Тази мярка не поражда допълнителни разходи. 

5.                      
Допълнителна информация

Опростяване
Не е приложимо.
2011/0193 (COD)
Предложение за
РЕГЛАМЕНТ НА ЕВРОПЕЙСКИЯ ПАРЛАМЕНТ И НА
СЪВЕТА
за изменение на Регламент (ЕО) № 1085/2006
на Съвета за създаване на Инструмент за предприсъединителна помощ (ИПП)
ЕВРОПЕЙСКИЯТ
ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
като взеха предвид Договора за функционирането
на Европейския съюз, и по-специално член 212, параграф 2 от него,
като взеха предвид предложението на
Европейската комисия([4]),
след предаване на проекта на законодателния
акт на националните парламенти,
в съответствие с обикновената законодателна
процедура,
като имат предвид, че:
(1)              
В Регламент (ЕО) № 1085/2006 на Съвета от 17 юли
2006 г. за създаване на Инструмент за предприсъединителна помощ ([5]) се предвижда помощ за страните кандидати и
за потенциалните страни кандидати за постепенното им привеждане в съответствие
със стандартите и политиките на Съюза, включително при необходимост с
достиженията на правото на ЕС, с оглед на членство.
(2)              
В Регламент (ЕО) № 1085/2006 на Съвета се прави
ясно разграничение между страните кандидати и потенциалните страни кандидати.
(3)              
На срещата си на 17 юни 2010 г. Европейският съвет
приветства становището на Комисията относно кандидатурата на Исландия за
членство в ЕС, отбеляза, че страната изпълнява политическите критерии за
членство, определени от Европейския съвет в Копенхаген през 1993 г., и взе
решение за започването на преговори за членство с Исландия. Следователно
Исландия вече е страна кандидат. 
(4)              
На заседанието си на 17 декември 2010 г.
Европейският съвет одобри заключенията на Съвета от декември 2010 г. относно
разширяването и се съгласи да даде на Черна гора статут на страна кандидат.
(5)              
Съветът прикани Комисията да предложи изменение на
член 19 от Регламент (ЕО) № 1085/2006 на Съвета, за да се пояснят правилата
относно участието във възлагането на договори за субсидиране, финансирани по
компонента за трансгранично сътрудничество на ИПП, и за да се осигури
съгласуваност с други инструменти за външна помощ, и по-специално с Европейския
инструмент за съседство и партньорство. 
(6)              
С Регламент (ЕО) № 389/2006 на
Съвета от 27 февруари 2006 г. за създаване на инструмент за финансова подкрепа
с цел насърчаване на икономическото развитие на общността на кипърските турци и
за изменение на Регламент (ЕО) № 2667/2000 на Съвета относно Европейската
агенция за възстановяване ([6])
се определя комитетът, предвиден в Регламент (ЕИО) № 3906/89 от 18 декември
1989 г.([7])
(„комитетът по ФАР“), за да се съдейства на Комисията при управлението на
помощта за общността на кипърските турци. В съответствие с
член 25 от Регламент (ЕО) № 1085/2006 Регламент (ЕИО) № 3906/89 бе отменен, но
той продължава да се прилага спрямо правните актове и задълженията по прилагане
на бюджета за финансовите години, предхождащи 2007 г.
Тъй като Регламент (ЕО) № 389/2006 продължава да бъде основният акт за
финансова подкрепа за общността на кипърските турци след тези бюджетни години,
комитетът по ФАР следва да продължи дейността си за постигането на тази цел. 
(7)              
Регламент (ЕО) № 1085/2006 следва да бъде
съответно изменен,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕО) № 1085/2006 се изменя, както
следва:
(1)                   
В член 19 се добавя следният параграф: 
„9. Параграфи 1—8 не засягат участието на
категории допустими организации по характер или по местоположение по отношение
на целите на действието.“
(2)                   
Член 25, параграф 1, втора алинея се заменя със
следния текст:
„Тези регламенти, както и Регламент (ЕО)
№ 2666/2000 продължават да се прилагат спрямо правните актове и
задълженията по прилагане на бюджета за финансовите години, предхождащи
2007 г., спрямо прилагането на член 31 от Акта относно условията за
присъединяване на Република България и Румъния и промените в Учредителните
договори на Европейският съюз(*), и спрямо прилагането на член 3 от Регламент
(ЕО) № 389/2006 на Съвета(**).
______________________________
*ОВ L 157, 21.6.2005 г., стр. 203.
**ОВ L 65, 7.3.2006 г., стр. 5.“
(3)                   
В приложение I след вписването за Хърватия се
добавят следните вписвания: 
„— Исландия 
— Черна гора“.
(4)                   
В приложение II следните вписвания се заличават: 
„— Исландия 
— Черна гора“.
Член 2
Настоящият регламент влиза в сила в деня след
публикуването му в Официален вестник на Европейския съюз.
Настоящият регламент е задължителен в своята
цялост и се прилага пряко във всички държави-членки.
Съставено в Брюксел на […] година. 
За Европейския парламент                         За
Съвета
Председател                                                Председател
([1])            OВ L 210, 31.7.2006 г., стр. 82.
([2])            ОВ L 170, 29.6.2007 г., стр. 1.
([3])            OВ L 65, 7.3.2006 г., стр. 5.
([4])            ОВ C …, … г., стр. ….
([5])            ОВ
L 210, 31.7.2006 г., стр. 82. 
([6])            ОВ L 65, 7.3.2006 г., стр. 5.
([7])            ОВ
L 375, 23.12.1989 г., стр. 11.